વિકાસની જનક ગુજરાત સરકાર અને તેમનાં વહાલાં સંતાનોસમા બિલ્ડર્સ, કોન્ટ્રાક્ટર્સની મિલીભગતની આ વાત છે. વર્ષ ૨૦૦૯ના વાઈબ્રન્ટ ગુજરાત ગ્લોબલ ઈન્વેસ્ટર્સ સમિટ અગાઉ રાજ્યની તત્કાલીન નરેન્દ્ર મોદી સરકારે ધી ગુજરાત સ્પેશિયલ ઈન્વેસ્ટમેન્ટ રિજિયન ઑર્ડિનન્સ ૨૦૦૯ અંગેનો વટહુકમ બહાર પાડીને એસઆઈઆર(સર)ની જાહેરાત કરી હતી. ૬ જાન્યુઆરી, ૨૦૦૯ના રોજ તેનો અમલ શરૂ થયો હતો. સર એક્ટ અંતર્ગત રાજ્યમાં ૬ જેટલા સર સ્થાપવાની સરકારે જાહેરાત કરી અને તે માટેનાં સંભવિત સ્થાનો પણ નક્કી કર્યાં હતાં. જેમાંનું એક સ્થળ એટલે અમદાવાદથી ૧૨૦ કિલોમીટર દૂર આવેલું ભાલ પંથકનું ધોલેરા. વટહુકમ મુજબ સ્પેશિયલ ઈન્વેસ્ટમેન્ટ રિજિયનની સ્થાપના, વિકાસ, નિયંત્રણ અને સંચાલનની સત્તા સરકાર હસ્તક રાખવામાં આવી.